九序
作者：崔敦禮
朝代：宋

paragraphs: 春日兮繁鮮，車闐闐兮句曲天。
緪瑟兮拊鼓，滿芳菲兮瓊筵。
朝霞爲羞兮沆瀣爲醴，瑶華玉饌兮錯雜而陳前。
靈之來兮赤城空，駕白鶴兮御清風。
群仙從兮哆哆，雲晻曖兮車隆隆。
靈之去兮返太清，騎日月兮朝紫皇。
下視九州兮塵泱茫，五嶽俎豆兮四溟杯觴。
製瓊琚兮余衣，集芳蓀兮余裳。
荷佩兮離離，蘭旌兮揚揚。
欲往從兮未得，望夫君兮彷忀。